Cesarhanmun/geonobi-data huggingface dataset:
地名: 天安 (忠清道, 郡)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 瑞山 (忠清道, 郡)
年: 1418.0

○上王引見朴訔、趙末生、李明德、元肅曰: "尙仁、李灌罪重, 卽今宜死, 沈泟、朴習比之尙仁似輕。 魁首沈溫未還, 姑留對正如何? 否則無乃有愧於人心天意乎?" 訔曰: "欲對正則存尙仁, 刑三人可也, 然沈溫所犯, 事證明白, 何必對正? 留之不可。 且共謀叛者, 不分首從, 何有差等?" 於是, 義禁府啓: "獄多困苦, 請速行刑。" 命尙仁依律, 習、灌、泟皆處斬, 四人父子免絞爲奴, 赦慤、知止、達生義禁府又啓: "罪人父子, 旣免刑戮, 宜籍家産。 慤、知止、達生皆不可赦。" 從之。 乃命慤等竝命免杖配外, 慤、知止皆配前所。 會百官, 轘尙仁, 斬習、灌、泟于西郊。 上欲謁文廟, 已諏吉矣。 以尙仁等就刑停之。 配尙仁弟尙信于寧海, 尙禮于務安, 尙呂于瑞山, 尙望于丹陽, 子長生于盈德; 習子義孫于南海, 義甫于光陽; 灌子紹仁于蔚山, 兄鑰于通川, 竝沒爲官奴。 又配灌叔父元緝于平海, 元綱于長鬐, 姪末漢于巨濟, 伯長于長興; 泟兄僧道生于瓮津, 仁鳳于海珍, 澄于東萊, 姪石雋于樂安; 溫孼子長守于泗川; 成達生于三陟。 習在獄中已死矣, 尙仁升車大呼曰: "我實無罪, 不堪箠楚而死。" 後卞季良啓於上曰: "戊戌之獄, 臣爲義禁府提調, 許遲語諸提調曰: ‘當壓膝朴習。’ 諸提調曰: ‘諾。’ 於是壓之, 卽承服。 上王亦以習罪爲疑, 朴訔復請, 乃誅之。" 又曰: "許遲不久而死, 其報施之不差如此。"
地名: 瑞山 (忠清道, 郡)
年: 1424.0

○刑曹啓: "牙山戶長全謹廣占田地, 多置農場, 影蔽良民, 官婢作妾。 瑞山戶長柳訥竝畜三妻, 田地民戶多占挾漏, 貽弊民間。 請依六典, 典刑回示。" 命各減一等。
地名: 瑞山 (忠清道, 郡)
年: 1436.0

○知瑞山郡事朴芽生妻福非, 乃縣監任守山女也。 蚤喪親, 依父妾小斤以居。 其孽兄於延, 小斤産也, 欲奸福非。 小斤亦令福非飮食居處, 皆與於延同處, 使之狎昵, 福非告其叔德山, 德山曰: "此爾父不敎於延之過也。 予何爲哉?" 乃不禁焉。 一日, 於延與母謀, 飮福非酒, 使沈醉而奸, 遂有娠。 德山將以福非嫁芽生, 福非謀欲解胎而嫁, 辭以喪制未闋, 德山固嫁之, 福非隨芽生至瑞山, 産期已逼, 乃詐稱病劇, 芽生信之, 令德山率歸療疾, 而德山不聽, 福非計窮, 遂與於延逃。 後捕得鞫之, 俱服。 將置福非絞刑, 福非之奴上言, 極陳於延强奸之狀, 乞減死。 上覽之, 命承政院曰: "福非之獄, 予亦疑之, 今其奴上言, 請免其死, 爾等之意以謂何如?" 僉曰: "臣等亦以爲疑。 後雖相和, 初則固拒, 似不可加以死刑。" 乃議于政府曰: "欲免福非死, 沒爲極邊官婢, 何如?" 領議政黃喜曰: "後雖相和, 其初强拒, 不宜處死。" 參贊河演議曰: "初雖不從, 後乃相和, 不宜免死。" 上從黃喜議, 命減死, 沒爲官婢。 刑曹判書鄭淵更啓: "福非失節, 不宜免死, 請依律處死。" 從之。 小斤亦處絞, 於延處斬。 德山在逃未獲, 乃命: "雖經赦宥, 窮推, 永充閭延軍役。"
地名: 瑞山 (忠清道, 郡)
年: 1450.0

○乙巳/安置瑞山尹譿于江華府。 譿
              讓寧大君
              禔之第三子也。 爲人荒惑狂悖, 好內薄行。 嘗殺人, 配于遠地, 放還于家, 因不得於父, 遂得狂疾。 一日挺身逃走金剛山, 讓寧使人尋還之。 又逃至麻田縣, 公舍止宿, 夜自剃髮爲僧。 且手殺奴婢。 命合家安置于江華, 禁其出入。

○初吏曹判書權孟孫啓: "諸道觀察使, 及各司提調, 因循舊習, 殿最不嚴, 由此尸素居官者甚多, 請大明黜陟, 奬勸士風。" 至是, 上引見都承旨李季甸議之, 季甸啓: "今行循資之法, 賢愚同滯。 若與大臣, 議其賢不肖, 果賢也, 不拘常例, 進而陞之, 則人皆奮勵, 而勉於爲善; 果不肖也, 貶而黜之, 則人皆畏懼, 而憚於爲惡, 用人, 不可徒守循資之法也。" 上乃下敎于議政府曰: "賢能爲用, 民可以安, 有司固守循資之法, 雖有賢者, 未免沈滯。 府及吏、兵曹參判以上, 吏、兵房承旨等, 議京外官吏賢不肖, 可陞可黜者以啓: "於是領議政河演、左贊成金宗瑞、右贊成鄭苯、左參贊鄭甲孫、吏曹判書權孟孫、兵曹判書閔伸、參判趙遂良、都承旨李季甸、左副承旨金文起等, 會議於議政府。 以京官閔恭、朴仲孫、盧叔仝、權自恭、姜孟卿、申叔舟、河緯地、金淳、姜希顔、朴元亨、金修、薛丁新, 外官李禮孫、柳規、朴崝、趙峿、李好誠、金乙孫、鄭有容、尹處恭、金若晦、趙秀文、朴延世、朴柳星等, 二十四人爲可陞。 判內資寺事李孝禮、判禮賓寺事丘次崇, 俱衰老, 不宜爲一司之長。 判濟用監事辛均, 處己怠惰, 又不能御下, 每被下官凌辱。 軍資正房九行, 年滿七十。 濟用正李根, 前爲守令, 不廉謹, 今爲本職, 又凌辱長官。 同副知敦寧府事李義敬, 兄弟不睦, 濟用判官金啓, 昏眛不能治事。 禮賓直長李永忠, 前爲豐儲倉丞, 盜用官米二十餘石。 司宰直長李聞, 開婦翁棺, 出金帶, 在婦翁殯側彈琴。 江華府使金俓, 科斂至重, 民不堪苦, 且因時祭而來京也, 般輸公物二艘。 延豐縣監柳諫, 承監司之差, 監收稅量, 各官斗斛, 任意增補, 高重收納, 數至三千餘石。 安東府使鄭之澹, 買部民馬, 犯禁私納他官貢鐵, 而受其直, 且不合治民。 丹城縣監梁金石, 托造成官舍, 令民間納不等大木, 未納者, 懲以綿布, 竝皆濫用。 機張縣監尹宗順, 率妾赴任, 且不宜臨民。 江陰縣監李種芸, 陪箋到京, 備酒饌齎, 往醫女房, 餉其妾同類醫女, 在任時, 飮村民濁醪。 知平海郡事林鳧老昏, 知旌善郡事柳致知庸劣, 蔚珍縣令朴而敬衰劣。 德源府使曺尙明, 已有子孫, 而以勢家孫爲收養, 率往任所, 心志鄙陋。 知瑞山郡事具益壽, 飮輒使酒, 又不治事。 行副正楊修, 前任江華, 頗有不廉之譏, 凡此二十一人, 爲可黜。 大護軍申敬宗, 昏迷妄量, 例當罷黜, 然厚寧君婦翁, 例不可罷, 請降其職。 議畢書進, 上御思政殿, 引見季甸、文起等曰: "予聞閔恭爲慶尙監司, 不堪其職, 不必陞也。 可陞何無成三問乎?" 季甸對曰: "三問亦可人也, 然近日同僚朴彭年等抗論上疏, 三問憚其言切, 托辭不參, 無志士風, 僉議非之。" 上曰: "彭年上書誤矣, 三問不參是矣, 何乃以此非之? 永忠之犯, 無乃以洪深之言劾之者乎?" 季甸對曰: "然。" 舍人、檢詳、吏ㆍ兵曹郞廳, 無可陞者歟? 何故都無一人在可陞之例乎?" 季甸對曰: "僉議以爲: ‘此輩旣已精選, 宜在可陞。’ 以堂上薦郞廳, 未安於心, 不幷錄之。" 上命陞朴崝、趙峿、好誠、延世, 及知大丘郡事李甫欽爵一級, 罷辛均、根專、金啓、永忠、李聞、金俓、柳諫、之澹、金石、宗順、種芸、林鳧、致知、而敬、尙明、益壽等。 朴崝、好誠、延世, 將爲帥, 逍峿以淸名世者也。 甫欽質實無華, 上素器之, 不在可陞之例, 特命陞之。 後又以有司之請, 見罷者, 李孝禮、李永宣、洪有江等數人也。 永宣前爲禮賓, 偸用官醬, 有江前爲守令, 奸官婢, 後爲平安道都節制使軍官, 與職長軍官張戢, 非理歐鬪也。 又吏曹議: "大司憲李承孫, 曩典銓選, 分列族屬于富饒諸郡, 輸來産物, 絡繹不絶, 世譏納貢, 且多受人賄賂。 嘗設宴, 坐客十餘人, 各呈牛舌, 是則十餘牛也, 他物稱是。 且敎子姪不謹, 俱犯贓汚, 豺狼當途, 安問狐狸?" 仍啓曰: "承孫行汚, 不合憲司之長, 請罷之。" 後以承孫除中樞, 子指永宣, 姪指永忠也。 金文起性疾惡, 當會議都堂, 可黜之人, 多出其口, 或有異同, 必極辨務勝, 傍若無人, 僉曰: "不可以一人所聞, 輕爲進退, 必坐中三人所聞同, 然後定其去取。" 文起曰: "金保之爲吉州判官, 犯贓無紀。" 且言其物名與數。 保之爲人行本汚, 文起所言, 未必不是, 然以所聞, 未滿三人, 不在可黜之例, 文起甚恨之, 形於辭色, 時謂: "陞黜之議, 得實爲難, 可一不可再。"
地名: 瑞山 (忠清道, 郡)
年: 1451.0

○江華府使奇質馳啓: "瑞山尹
              譿, 今月十三日夜, 以鐵釘, 刺其婢, 火其第而逃。" 上驚駭, 遣譿妻父上護軍金漑、醫員吳尙信等, 尋覓治療。
地名: 瑞山 (忠清道, 郡)
年: 1471.0

○刑曹三覆啓: "瑞山囚船軍金世、正兵金今生ㆍ姜石山與在逃裵貴山、朴成右, 刦僧舍强盜罪, 律該斬不待時, 依受敎, 妻子永屬邊邑奴婢。" 從之。
地名: 瑞山 (忠清道, 郡)
年: 1496.0

○瑞山貢生柳承陽詐稱領議政奴, 呈緘書于差備門, 承旨等入啓, 其書曰:

○傳旨義禁府曰: "瑞山鄕吏柳承陽托言夢感, 作爲妖誕之書, 詐稱領議政愼承善家奴, 至差備門前, 邀見內官, 謀欲直啓。 且成宗陵所, 已與朝臣議定, 而假托禍福, 發遷葬之說, 以惑衆心, 必有所議之人。 其限輸情, 訊問以啓。"
地名: 瑞山 (忠清道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 瑞山 (忠清道, 郡)
年: 1601.0

○爲三省推鞫。 京城人李元龜, 以收貢事, 往瑞山地奴家, 其奴水伊, 與其子銀希及其里人雲鶴、仁會、奉還、金可永、金仁國等同謀, 殺元龜及率去二奴事覺, 銀希、金可永、金仁國等逃躱, 水伊及雲鶴、仁會、奉還等被捉, 遣義禁府都事竝拿來。
地名: 瑞山 (忠清道, 郡)
年: 1602.0

○乙卯/諫院啓曰: "靈山縣監鄭義邦, 爲人泛濫, 前爲昌寧縣監時, 率畜靈山官婢, 貽弊多端, 一道之人, 莫不痛憤。 今授本縣, 物情皆以爲未便。 請命罷職。 金郊察訪金台佐, 人微望輕, 彈壓蘇復之責, 難望於此人。 請命遞差, 其代十分擇遣。 瑞山郡守朴知進, 本院三度越署經。 請命遞差。" 答曰: "依啓。"
地名: 瑞山 (忠清道, 郡)
年: 1617.0

○傳曰: "內司濟州奴婢貢物, 瑞山、保寧等官守令相爲推調, 不給船隻, 以致至今不爲上納, 其頑慢之狀極矣。 所當重究, 今姑推考。 而下諭本道監司, 使於開月初旬前, 急速上送。"
地名: 瑞山 (忠清道, 郡)
年: 1619.0

○司諫院啓: "瑞山郡守金成玉, 本以微賤庸奴, 致身金玉之列。 而及授本郡, (非徒)剝割侵漁, 肥己善事(爲能事), 加以目不辨一字, 委政奸吏, (到任無幾,) 官庫蕩竭, 境內空虛, 有同新過兵燹之地。 (如此之人, 不可一日在職。) 請命削去仕版。"
地名: 瑞山 (忠清道, 郡)
年: 1624.0

○忠淸監司李命俊馳啓言: "恩津、林川泥生之地, 廢東宮曾有立案處, 今屬於勳府, 木川、瑞山等地逆家田庄, 亦有折受, 種種病民之弊, 無異曩時。 雖未能永革, 請限十年姑停。" 啓下忠勳府, 勳府回啓曰: "自祖宗朝, 優待勳臣, 至有波市坪魚稅賜給之異數。 今此罪人田庄, 賜與本府, 則戶曹但當依法, 減其徭賦而已, 有何貽弊之事? 請勿施行。" 上許之而仍命泥生處, 則勿爲設屯。 承旨金德諴啓曰: "曩日病民之政, 固非一端, 而莫甚於設屯之弊。 聖明臨御, 一切禁斷, 而不意玆者, 舊習猶存。 李命俊洞知此弊, 有此啓達, 勳府乃反費辭沮之。 罪人田地, 固當屬公, 而亦非盡是權奸之物也。 或猾奴橫噬, 攘奪設屯, 或奸民逃賦, 冒託成籍。 今者元元失望, 奸猾吐氣, 必至如曩日而後已。 將使國家取怨於生靈, 下輩得遂其侵漁, 國家優待勳臣之道, 豈在於此乎?" 答曰: "爾言是矣。 但罪人田庄, 未必盡是攘奪之物也。 然其中明白有主處, 勳府雖已折受, 令該道監司從公査出, 還給其主。"
地名: 瑞山 (忠清道, 郡)
年: 1637.0

○忠淸監司鄭太和馳啓曰: "水使奇宗獻, 貪鄙日甚, 在任五箇月, 盜用米五百餘石、綿布一百六十餘匹。 且以官船三隻, 私賣於人, 而其一賣於前參議羅萬甲之奴。 請令朝廷,按法處置。" 上命拿問刑訊。 時, 萬甲遭母喪, 居于瑞山, 求買戰船, 宗獻與之。 及是, 事覺被逮, 遂定配于寧海。
地名: 瑞山 (忠清道, 郡)
年: 1670.0

○上御熙政堂, 引見大臣及備局諸宰。 上與諸臣相對悶旱。 上曰: "戶曹積儲幾空, 而賑政亦不得遍施, 尤可慮也。" 上又曰: "安民倉, 民甚苦之。 違令者, 皆令定配, 而猶不趁限發船, 蓋避安民, 如避死地。" 兵判金佐明曰: "泰安、瑞山等邑, 獄皆滿矣。" 按, 安民倉設於泰安浦之南北, 稅船之自南來者, 輸入於南倉, 自南倉馬載至北倉, 又載船至京。 蓋欲避泰安山觜入海之險也。 此議始於判中樞宋時烈建請設置, 其言曰: "寧失數萬斛之米, 不欲使一人渰死也。" 然風和時發船, 船路若謹避巖觜, 則公私船運之不敗善運者, 自古而然。 今乃慮萬一之臭載, 大費民力, 設倉陸運, 旣缷復載, 功費倍萬, 人皆知其難行, 以發於大臣, 故皆莫敢言。 唯監司閔維重, 終始言其不便, 亦不能卽罷。 經歷數歲, 勢窮弊極, 卒不可行, 然後罷之。 朝家之作事違衆, 强設利害, 必欲行其所不可行者, 深可惜也。 佐明曰: "慶尙道留軍布, 皆監司私藏, 朝家宜自取用。" 上曰: "不可一任監司私用。 自備局先知其數, 然後取用可也。" 知事柳赫然曰: "管餉諸屯田處投入之民, 已令編於軍伍, 而想多隱漏, 請更爲申飭。" 上許之。 右相洪重普曰: "西北內奴婢, 皆入山峽爲流民, 自稱閑良, 而其實公賤也。" 赫然曰: "又有冒稱各衙門軍官及保人者, 今方査出定役, 而軍官則雖有身役者, 亦可兼屬, 不可不指一定奪也。" 上曰: "冒稱保人及各衙門軍官, 皆一切定役可也。" 重普曰: "臣奉使北路時, 民人來訴者, 皆言常定法不便。" 蓋閔鼎重爲監司時, 量田之後, 設常定法。 其制略倣大同, 或有窒礙不便處, 驛卒、內奴婢等, 尤爲呼怨, 頗有渙散者。 其後監司, 以其啓聞之事, 故不得變通, 此乃大段弊端, 不可不改之也。" 上曰: "令本道監司商量變通, 條列啓聞。" 重普又陳定平甲士朴大有, 文川鄕吏全茂績斷指活其父母, 宜蒙褒奬, 上曰: "令該曹特行旌表。"
地名: 瑞山 (忠清道, 郡)
年: 1754.0

○上引見大臣、備堂, 詢江界貿蔘之弊, 諸議不一。 戶曹判書李喆輔曰: "年例所貿五十斤內, 十五斤則減除, 十斤則以本府戶蔘中, 大同庫移下者, 自本曹依定式給價取用, 則所減恰爲二十五斤, 庶爲江民之惠。" 上從之。 兵曹判書李昌誼曰: "瑞山官奴聖眞, 偸賣本郡火藥二百八十塊, 至有本道狀啓。 《續典》云; ‘軍器偸出者, 啓稟梟示。’ 而小註曰; ‘弓子三十張、鳥銃三柄以下, 減死定配,’ 火藥、鉛丸則無所擧論, 惟在上裁。" 上曰: "特施減死之律。" 禮曹判書洪象漢曰: "今番使行, 市民例貿倭長劍二柄以納, 而一柄則僅以四百兩貿取, 一柄無貿得之路。 且市民則以爲; ‘戶曹旣有通劍契, 何使市民貿納乎?’ 云矣。" 上曰: "一劍價至如是多乎? 不可以此貽弊市民, 特給內藏倭長劍二柄, 市民之重價貿納者, 可還給也。" 吏曹判書洪啓禧曰: "守令居下者, 必更除守令, 經考後始許陞職, 故居下而有勢者, 藉此得守令, 而十考十上, 五考五上者, 反不得更除, 此甚乖當。 臣謂嚴守《大典》經二年乃敍之法, 雖遇赦不得蕩滌, 過周年始許甄復宜矣。" 上曰: "可。 十考十上內遷之法, 只行於蔭, 不行於武乎? 一體嚴飭。" 行司直趙榮國曰: "湖南進上魚種, 有營主人防納之規, 故初不侵及於浦民, 而今若禁斷, 則不但有闕封之弊, 亦恐貽濫徵之患, 進上保名色四保, 不宜革罷, 依前仍存好矣。" 上命均廳稟處。 左議政李天輔曰: "前判書李箕鎭方遭母喪, 而向時處分過矣。 請與前大提學趙觀彬、前留守洪鳳祚幷敍用。" 上許之, 仍問曰: "李箕鎭事親至孝云, 然否?" 天輔曰: "果如聖敎。 其母病時, 至於斷指, 年過七旬, 而猶啜粥三年矣。"
地名: 槐山 (忠清道, 郡)
年: 1426.0

○刑曹啓: "槐山囚敺殺人僧信哲, 律該絞。 水原囚敺罵父私奴莫山, 律該斬。" 從之。
地名: 槐山 (忠清道, 郡)
年: 1431.0

○壬申/忠州人柳衍生, 僞署州人金士文、崔均等十人名爲書, 詐稱柳政丞家奴, 來授刑曹判書鄭欽之丘史亡匿。 欽之受其書見之, 書曰: "忠淸道都節制使、忠州牧使判官、付處本州金寶重、京外從便梁汝恭、提川ㆍ陰城ㆍ槐山守令等群飮, 向上發口不可道之言, 陰謀叛逆。 使汝恭、寶重等造國印及六曹印, 已下政批, 欲以今五月二十日向京。" 欽之卽啓。 代言等請遣人鞫之, 上曰: "不聽受匿名書, 已有成法, 不可推之。" 代言等復啓: "此書署名明白, 不可以匿名論。" 上從之, 命擇可遣者, 代言等, 遂薦兵曹正郞李長孫。 上引見安崇善、長孫于思政殿曰: "匿名書, 不得擧論, 太宗立法嚴禁, 無他, 凡匿名書, 皆是姦徒謀欲陷人之術, 若悉擧論, 則姦人得行其術, 而所得不及所失也。 今日之事, 卿等以爲非匿名書也。 予則謂納書者, 匿不現身, 是乃匿名書之類。" 崇善曰: "等狀之人, 雖不得現, 究其筆跡, 則其人可得也。 如此姦徒, 必須窮推抵罪可也。" 上曰: "近日官吏不肯愼獄, 多致失中, 況此事, 徒以筆跡致獄, 亦難矣。 昔閔懷太子之事與天津橋之變, 亦可鑑矣。 今召見卿等者, 欲使長孫體予心耳。" 崇善曰: "推獄之吏, 若不虛心, 則多有濫刑。 臣觀國朝文類工獄之變, 每切寒心。" 上曰: "卿言是矣。 寡人之心, 長孫宜體念而去。"
地名: 槐山 (忠清道, 郡)
年: 1438.0

○癸酉/前司正權軸, 摠制希達之子也。 軸婢竊摘兄軔家桑葉。 因此軔與軸相詰, 軸揚言其兄闕巡之過, 軔欲歐, 軸怒以庸言罵兄, 爲隣人所告, 憲府推劾之。 按律, 軸罵尊長, 杖一百; 軔不和兄弟, 不應爲事理, 重杖八十, 闕巡笞四十。 令政府議之, 僉曰: "以弟抗兄, 則兄不得不怒, 軸盜竊兄家桑葉, 旣爲不可, 而又以庸言辱之, 則兄之欲歐宜矣, 不可汎然以不睦罪之也。 今以弟之言, 幷論兄軔闕巡之罪, 亦爲未便, 只罪權軸。" 上曰: "政府之言, 予以爲然。 古有以兄殺弟之人, 罪雖極矣, 不至於死者, 以兄爲重, 而尊卑自有分也。 況有尊長歐卑幼, 非切傷勿論之律乎? 不可以臆斷而敢行律外之罰也。" 命收軸職牒, 放于忠淸道
              槐山。
地名: 槐山 (忠清道, 郡)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 槐山 (忠清道, 郡)
年: 1504.0

○傳曰: "承旨權鈞馳往司僕寺, 搜克均等論啓前納馬簿。 克均家往來人, 亦必載於納馬之籍。 隨所考, 卽拿致杖之, 則必得其人。" 又傳曰: "前日打圍時, 虎入圍, 方共搏之, 克均、成俊等以恐傷人啓止之。 夫打圍者, 當獵猛獸, 而如此啓之, 亦非也。 且大內事, 克均等聞而啓之, 故已置重典矣。 若其傳播之人, 尙在而不伏罪, 則豈可乎? 如考馬簿, 不得納馬人, 則須更(栲)
                〔拷〕
              訊克恢等。 且克恢交親武士, 幷問之。 洪常不可安然在家, 其於禁府保放鞫之。" 鈞啓: "臣考納馬簿所載者, 皆私奴名, 考之無據。" 傳曰: "雖私奴, 若問其主則可知, 當吹毛覓疵而罪之。 其囚納馬人姜孝石、李克成、洪任、馬用守、槐山守、金仲珍等及右人等馬, 嘗借騎者, 竝推鞫刑訊。"
地名: 槐山 (忠清道, 郡)
年: 1517.0

○臺諫啓前事。 憲府啓曰: "吉州牧使皇甫謙, 不識字, 小邑猶不可, 況吉州地大, 豈能堪任? 槐山郡守吳世昌, 殘劣不合守令。 請皆遞之。 申壽麟妻成氏, 推考傳旨, 以酷刑謂之殘傷, 以婢妾謂之通奸, 且妖術壓禳, 指示屍身于其夫之事, 上敎亦曰綱常大變, 而承旨踈略不書, 隱然用情。 其色承旨, 府欲推之, 然承傳則請改捧。" 傳曰: "成氏承傳色承旨, 皆取稟而爲之。 前案憑考推閱, 則成氏所爲, 盡在是矣, 不須改傳旨。 承旨用情, 無是理矣。 餘亦不允。"
地名: 槐山 (忠清道, 郡)
年: 1543.0

○議政府啓: "槐山居良女終今, 其夫死, 終喪後, 不脫白衣, 朝夕朔望之祭, 終身不廢。 扶餘居寺婢孫德, 夫死終喪後, 亦着喪服, 以時食之物, 行朝夕奠, 後, 其父喪亦如之。 江華居良女臺花, 自其夫死, 家內設靈床, 朔望朝夕, 恒設祭祀, 哭泣不絶, 素冠、素服, 終身不食魚肉。 忠義衛權輅遭母喪, 守墓不食菜果, 哀毁過禮, 與人言未嘗啓齒, 三年終喪, 一不出入。" 竝命賞物復戶。
地名: 槐山 (忠清道, 郡)
年: 1550.0

○壬午/傳于政院曰: "今觀京畿、淸洪、黃海道監司狀啓,
                【京畿, 今閏六月初七日, 大雨水漲, 廣州
                  三田渡、楮子島等處, 頹落人家十餘區, 沈水百餘區, 高陽郡(上)
                    〔山〕
                  崩沙汰, 人家漂落頹落處頗多, 私奴莫失家, 則山水衝破, 財産漂失, 馬匹溺死。 竹山縣水邊人家, 漂去無存, 朔寧郡居民高漢湜漂流, 妻及子二名壓死, 趙義江家亦漂失, 夫妻及子竝四口壓傷, 長湍府山底居人家九戶, 於主山頹落時, 竝全家覆沙, 男女九名, 牛馬六匹, 男女三名壓傷。 淸洪道
                  淸風、丹陽、(惟薪)
                      〔維新〕
                    
                  、槐山等郡, 川渠暴(張)
                    〔漲〕
                  , 漂流人家。 黃海道今(潤)
                    〔閏〕
                  六月初七日大雨, 牛峯縣山底居朴順同等三戶, 男女十四人, 盡數漂沒, 李孫家女一口、兒一名、大牛一隻壓死, 朴山等十三家, 漂流於沙汰, 平地家山皆水沈。】
              各道水災, 無處不然。 何自以致, 罔知攸措。 其下書于各道監司, 川反浦落覆沙等處, 及人物漂流、壓死、壓傷等事, 令都事更爲親審, 詳悉馳啓, 另加賑救。"
地名: 槐山 (忠清道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 槐山 (忠清道, 郡)
年: 1609.0

○(義禁府德禮, 年十四。 傳旨內: "以宋連之女, 聽人敎諭, 不父其父, 罪關綱常。 當初何事意, 敢生不父其父之計? 京外官推問時, 詐飾納款, 期於必遂兇計, 從實直告推問"事。 "矣身以江華胎生人, 年九歲, 本上典李司僕率去于陽城地, 仰役三年。 適李司僕上京時, 上典族人金尙信來到, 女上典與之對坐, 使矣身湯酒而來, 饋酒一杯之後, 又酌一杯以進, 則使矣身出饋其奴。 尙信卽隨矣身出來, 奪杯置于地, 捽髮上馬, 矣身高聲發惡, 上馬還墜。 呼哭不去, 則亂加鞭楚, 馬前驅去。 班婢等大呼追逐, 則尙信折拔村家籬木亂打, 使不得近。 捉去行至陽城、安城地境大川邊, 尙信多般威劫曰: ‘汝若不以士連爲父, 則我縳以投此水。’ 矣身曰: ‘雖死于此, 不忍以叔爲父’, 終始拒逆, 則仍爲捉去于安城其妹所居處。 朝飯之際, 矣身老上典司僕之母, 帶領三奴二婢, 追及于其家, 與尙信相詰其捉去之由, 則尙信持杖驅逐, 有似中路作挐之狀。 奴婢盡散, 矣身避依于女上典, 則尙信排擠上典, 奪取矣身, 堅藏于房堗。 翌日鷄初鳴, 率去鎭川本家, 背手結縛, 拔劍恐劫曰: ‘汝若終不以士連爲父, 則當以此劍斷汝之頭。’ 仍將其劍接近項上。 矣身畏死, 誣應曰: ‘士連雖是叔父, 自今以後, 當以吾父稱之’云, 則始乃解縛, 率入官中, 捧招以來, 仍爲使喚。 其後上典李司僕追來, 呈狀于鎭川官, 發差推捉矣身, 則尙信托以今在槐山, 隱匿不出。 上典又往槐山, 呈狀推捉, 則以留在鎭川稱云, 互相推托。 李司僕以兩官誤決, 移訟于木川官。 尙信及矣身移文捉去時, 尙信又曰: ‘汝若以宋連爲父, 則吾當射殺’云云。 矣身木川官捧招時, 以宋連果是叔父誣答, 故矣身及尙信全數黜送。 矣身將欲尋見矣父, 尙信拘執上馬, 馳出于村居妹家止宿, 移置槐山地叔母家。 過二箇月, 其叔母紺色長衣造給, 仍留之際, 李司僕率矣父宋連又來, 呈狀于鎭川官。 推問時, 鎭川官敎誘曰: ‘宋連若非汝父, 則汝打其頰。’ 矣身不打, 矣父宋連以謂‘子息打父’, 出去門外之後, 兩邊就訟之人, 一時黜送, 仍留尙信家一箇月。 尙信及矣身司憲府移文捉來推問時, 矣身畏劫尙信每每討殺、斬殺之語, 以父爲叔父, 誣爲供招, 尙信等黜送, 矣父宋連刑問一次後放送。矣身與尙信留主人家時, 尙信與主人潛言曰: ‘憲府若以其父合血, 則吾當受罪’云云。 過五六日後, 刑曹又爲捉囚推問之時, 尙信與矣身伏于階下, 密語于矣身曰: ‘汝其勿爲雜亂之語, 依前納款。’ 刑曹亦仍囚不放, 累次取招, 不可每以父爲非父, 從實以對矣。")
            

○(義禁府金尙信, 年二十。 "矣身以李德凰嫡五寸族下, 行年九歲, 喪母丐食。 流聞李德凰
                江華居矣奴士連處, 年年收貢之奇。 方欲往推之際, 陽城居成允邦、成俊邦等說道: ‘汝奴士連女德禮隣居, 李德凰捉來使喚。’ 戊申年二月, 矣身陽城地進去, 因成允邦等指示, 德禮捉去辭緣言于德凰之母, 捉去于鎭川, 以逃樣告鎭川官。 推問德禮曰: ‘汝父誰也?’ 曰: ‘連伊實是吾父, 而彼兩班稱以己婢捉來, 則矣身必是士連之女’, 納招。 故鎭川官以兄尙謹名捧招, 逢授出送。 矣身聞槐山祖母病重之奇, 往于槐山時, 德凰追來, 接訟于鎭川、槐山、木川等官, 皆被黜送。 其後德凰又爲接訟于鎭川官, 矣婢德禮極加嚴問, ‘汝不以實告, 當合血以驗之。 若眞非宋連之女, 則汝可打顋?’ 德禮卽時起立, 敺打宋連之頰。 鎭川官以爲‘以威臨之而不動, 又從以打顋而自辨, 吾亦更無所爲’, 又爲黜送。 厥後司憲府移文, 矣身及德禮捉來推問, 矣身從實納招, 德禮亦終始牢拒。 故捧招後, 宋連刑問一次, 而矣身仍爲決給, 仍留主人家。 時, 德凰呈狀于刑曹, 矣身亦爲追呈相訟, 德禮納招一如前日之所供。 不久, 德禮得疫, 臥痛于獄中, 其母稱名人出入救療, 十餘日之後, 德禮差復起身, 頓變前日之言, 全爲歸咎於矣身, 多般誘脅納招云。 而矣身只聽成允邦之言, 旣謂德禮爲奴士連所生, 而德凰托以無子息三寸奴婢捉來使喚, 疑慮敢生推得之計而已, 此外無他設計敎誘之事。")
地名: 槐山 (忠清道, 郡)
年: 1619.0

○以沈諿爲舍人, 李挺元爲應敎。 挺元, 槐山人, 其母甚賤。 宣祖末年, 伸救仁弘, 因參定運功, 附會爾瞻, 無異奴隷, 遂得驟踐淸華, 而賦性麤暴, 以陷人爲能。 交通金尙宮, 官至吏曹參議, 京外無賴之徒, 翕然附之, 得通仕路。 士族之嗜利無恥者, 至認爲親族, (士夫羞之,) 則挺元大喜, 有無賂而得官者。
地名: 槐山 (忠清道, 郡)
年: 1622.0

○幼學韓誡曾以銓曹亂政上疏, 大爲時輩所攻, 至是又上疏。 其略曰:臣之衷曲, 天日照臨, 愛君憂國之外, 豈有一毫他意乎? 臣伏見兩司, 指臣以爲張懿範之徒, 臣未知其故也。 臣只陳銓官之亂政而已, 有何告變之事乎? 鄭遵西門鎖鑰, 而懿範誣告, 事覺反坐之律, 昭在法典。 (矣。) 殿下申明舊章, 卽施正刑, 此實近古所無之盛德也。 反坐之律, 不論高下, 上年指嶺南多士(而)爲謀逆者誰乎? 指關東儒生爲
                (而)作亂者誰乎? 古人以多士之盛衰, (而)占其國之興亡, 則七八百多士之被誣, 孰與一鄭遵乎? 臣觀今日之臺諫, 太半上年誣告之臺諫也。 以此言之, 則今日臺諫, 正是懿範之徒也。 反坐之律, 烏得免焉? 執義鄭道, 以挺元之門客, 猶能知挺元亂政之狀, 可謂鐵中錚錚, 而其(以)賊筠日上兇疏之事, 比之於臣, 則不亦戾乎? 賊筠指揮河仁俊、閔&#x26E02;、金尙夏、黃廷弼等, 聯名爲疏, 無日不呈。 及筠正刑之後, (仁俊)
                  [仁浚]
                
              、廷弼亦受正刑, 尙夏斃於杖下, 而&#x26E02;獨逭邦刑, 迄保首領, 冒居臺官, &#x26E02;卽道之一隊人也。 道之此說, 自道其黨(者)也。 爾瞻旣令兩司, 橫擊臣身, 不遺餘力, 而又自上箚, 極其凶慘。 其曰古今天下, 安有邪正不分, 是非失實, 而能得保其身者乎? 分邪正、辨是非乃人君之事, 而非臣子所敢當, 則固非自指渠之身也, 非指殿下之身而何? 渠自以爲正且是, 而隱然有劫脅殿下之意, 不忍見不忍讀也。 臣初以兩臺長, 爲非負國之徒, 今乃(怯)於凶徒, 或以臣爲疏軍, 或以臣爲凶慘, 其奴顔婢膝, 猶恐不及之狀, 不亦陋乎? 臺諫不能違爾瞻之令, 政院留滯臣疏, 不敢入啓, 而久待兩司避嫌之後, 則是政院不敢違爾瞻之令矣。 論一參議之縱恣, 猶不敢違爾瞻之令, 有大於此者, 誰能言之? 臣伏見祖宗朝故事, 一官不職, 則臺諫輒論之, 一人犯禁, 則臺諫輒彈之。 今日挺元雖曰爾瞻之家臣, 然而其職則吏曹參議也。 勿問閑良, 勿問門閥, 無階無級, 超資越序者, 太半鄕井無賴之人, 則不職孰甚焉? 從前渠之三寸四寸之濫授者, 不知其數, 而姑擧其甚者而言之, 則以其同生妹之子盧世瑾, 曾無一級履歷者, 首擬安陰縣監, 至於受點。 安順, 定配罪人也, 而擬之於獻陵參奉。 李克訓, 居下於褒貶者也, 而擬之於鍾城判官, 則犯禁孰甚焉? 至於變亂祖宗舊章, 而欲售胸臆之計, 則無君父蔑朝廷之罪極矣。 此正臺諫碎首廷爭之秋也。 今乃不肯爲殿下盡其職, 而反受爾瞻之指揮, 欲罪陳疏之儒生, 不亦甚乎? 夫如是也而乃敢靦然, 指爾瞻爲閑散一老臣, 以欺殿下。 殿下以日月之明, 豈不知渠之肺肝乎? 頃者兪大建見朝政之濁亂, 暫發言端, 則同席之人, 群起而咻之, 輒以攻銓翻局之言, 劫䝱之。 臺諫者是殿下之臺諫也。 是者是、非者非(之)而已, 固非爾瞻之私器也。 翻局之說, 何爲出於渠輩之口乎? 宋
              徽宗北狩而有翻局之句, 則此以臺諫, 爲爾瞻獨擅之私器耶? 臣抑又聞之, 爾瞻敢於箚中, 有共和二字云。 (云, 然則)朝廷者, 是殿下之朝廷也, 賢者進之, 不肖者退之而已, 共和之語, 何爲出於爾瞻之口乎? 周
              厲王奔彘而有共和之號, 則此以朝廷, 爲爾瞻主宰之私物耶? 言念至此, 不覺痛哭。 且臣娶妻于忠原地, 與挺元所居, 僅一息程, 挺元一生行事, 無不知之。 挺元乃槐山賤漢之子也。 家世甿隷, 猝得富貴, 銓選之柄, 委之此人, 無惑乎朝政之濁亂, 至於此極也。 伏願聖明, 先治兩司黨於挺元, 毁壞祖宗舊章, 濁亂朝政之罪, 竝遞李爾瞻大提學, 以絶無賴凶徒橫占科第之望, 使不得益樹其黨, 則一國之人, 咸服殿下退邪進賢, 咸與維新之盛化矣。 蓋人性皆善, 功名之士, 雖不避枉尺之恥, 而其中安知無君子之徒。 如楊時應
              蔡京之薦者乎? 彼入爾瞻之黨者, 去其太甚, 收而用之, 何不可之有哉? 同寅協恭, 皆爲聖明盡忠, 則朝廷自一朝廷也, 必無向日從爾瞻之令者矣。 伏願聖明, 不以人廢言, 則宗社幸甚。 (朝廷幸甚。) 臣來自草野, 觸犯時諱, 群邪蝟起, 其鋒太毒, 至於臣(之)所寓(之)主人, 橫被重杖, 幾至死域, 無異於上年嶺南多士之被逐, 孑孑孤影, 無處寄托。 今將退歸, 復進一言。【時, 吏曹判書、參判皆有闕
              不除, 參議
                李挺元
              獨政已久, 賄賂公行, 請託如雲。 前銜之無恥者, 親往政廳。 守令塡注之際, 牽挽挺元衣裾, 以請書名, 因通宮掖, 以圖點下, 人皆憤之。】
地名: 槐山 (忠清道, 郡)
年: 1701.0

○壬午/憲府申前啓, 又啓曰: "洪州牧使鄭推, 頗有聲績。 有土民林姓者, 歐辱其寡居從妹, 逃匿不現, 推捉囚其奴, 監司偏聽林哥之構誣越訴, 移囚鄕色, 酷施嚴刑, 而猶且不愜, 遂置中考。 槐山郡守羅重器, 到任數月, 毁譽未著, 而前倅姜碩臣還上虛錄, 査報監營, 碩臣之外孫, 卽監司之姪也。 夤緣請囑, 以爲先發制人之計, 査狀纔到, 旋居下第。 夫方伯何等重任, 黜陟何等重事, 而憑藉公法, 用意逞私? 不可無別樣警責之道, 請忠淸監司李震休罷職。" 答曰: "不允。"
地名: 槐山 (忠清道, 郡)
年: 1728.0

○湖西安撫使金在魯狀啓言: "賊百孝奴末從供: ‘三月十七日, 元普給一封書曰: 「報恩倅, 方留住槐山, 飛傳此書, 受答以來。」 故往槐山, 則報恩官留在鄕校洞
              李生員家, 與權進士等, 同話受答, 夜還時鷄鳴矣。 元普見書, 卽行率奴萬才騎騾子, 日未明馳往槐山, 其夕還來。 淸州敗陣之後, 招給鳥銃曰: 「勿論本官下輩與大小官人, 如有不時入來者, 不待吾言, 皆放殺。」 盡夜使之守直於大舍廊。’ 奴成績又供: ‘萬才受書簡, 長時往來於嶺南陜川等地, 淸州變生之後, 使萬才, 往來於麟佐兄弟、槐山
              李生員家謀議, 欲屠戮忠州城, 聞賊敗, 移避家屬於家後書堂。 百孝稱赴科上京, 募得砲手十餘名, 奴子亦有砲手, 晝則稱以獵雉, 列立於峰頭, 夜則率行於邑內等處。 本州城頭擺立之時, 大命、祖謙、性孝、景孝等, 乘夜來到密語, 元普卽令鞴鞍於騾子, 率大命等及砲手, 往邑內, 未明還歸, 如是者再。 當初束伍軍等, 赴陣城內時, 元普多備酒肴, 坐路邊, 執酒而饋, 軍人曰: 「汝等觀勢, 入於鄭都令之邊, 然後可以生活。」 云。 淸州賊, 約以來會此處, 故元普等, 晝夜整待。 給奴鳥銃曰: 「近來禁府都事, 下來忠州、槐山等地者甚多, 汝若中路放殺, 則當重賞。」 奴答以天地間, 何以殺奉命使臣? 元楷拿去時, 家藏雜物, 盡爲埋置, 軍服軍器, 使萬才燒火。’"

○甲子/庭鞫。 更推李祖謙, 祖謙供: "元普使臣, 多得砲手, 而臣之近處, 素無砲手。 故不能得火藥, 則元普以價錢出付韓大命貿納。 二月十三日, 百孝稱以觀科之行, 來宿臣家, 謂臣曰: ‘汝欲堂上乎?’ 臣曰: ‘堂上豈不好? 而汝事甚危矣。’ 百孝曰: ‘此事豈有不成之理?’ 臣曰: ‘君上京, 而事急則何以爲之耶?’ 百孝曰: ‘事急則當橫走。’ 閔景孝謂臣曰: ‘淸州賊中, 雖未往, 賊若到忠州, 當出迎。’ 云。 三月十六日, 臣與元普及元普奴末終、萬才, 往淸州, 到槐山, 聞兵敗城陷, 還忠州。 謀逆是實。" 處斬, 孥籍如法。
地名: 槐山 (忠清道, 郡)
年: 1734.0

○忠淸監司鄭彦爕捕送罪人南極, 命金吾推鞫。 先是癸丑, 丹陽地有人, 自稱南正郞, 或稱南校理, 變幻其名, 自稱挺明, 或稱時采, 或稱五宅, 而率一奴一婢, 到郡人鄭延甲家, 謂與本守相親, 圖免其子軍役, 遂誑取其馬而去。 郡守許沃聞其事, 報營將鄭恒賓, 恒賓捕問之, 乃槐山人南極也。 卽戊申賊祖謙之壻, 而其假稱官銜, 變幻名字及僞造御寶官印, 成帖潛賣之跡, 狼藉難掩, 旣皆款服。 又以與嶺南人聚會謀逆之說, 書納供辭。 恒賓轉報觀察使鄭彦爕, 彦爕拿致究問, 極自言: "庚戌十月, 與南挺明, 同往淸凉山, 則權恪、權緻、李增榦、禹致範、南雲紀、南聖雲、南汝亨、張龍采、柳光遇、權忱、鄭允默ㆍ允碩兄弟、閔遠龜、李泰齊、裵胤休ㆍ胤榮兄弟、申重泰、南斗光、南斗樞、南斗彪、名不知任先達、眇目金姓人等來會, 而會者七八十人, 雖托以排斥淸陰書院, 而實則聚黨也。 坐中權恪倡言曰: ‘嶺南角立則高可爲六國, 下不失尉佗矣。’ 或作詩或聯句, 而眇目金姓人有待他乙卯年之句, 蓋其謀議, 以乙卯爲期也。 金姓人又贈權恪詩曰: ‘患難中間事, 君我將無同。’ 蓋恪之五寸權世龍, 戊申以逆誅, 金姓人妻父鄭哥亦死於鞫廳, 故兩人患難相同也。 權恪之族人贈南雲紀詩曰: ‘他日深羞在此山’ 其下句曰: ‘經營半世南方事, 成敗宜尋牒寺韓。’ 云, 而黃道重言: ‘星州
              牒寺洞有名卜韓聖天, 而元龜輩欲問謀事成敗, 故詩意如此。’ 其翌日, 座中人皆書名於冊, 其暮, 聖雲、雲紀、恪等相語曰: ‘吾儕皆禍巢餘卵, 而任先達置船, 河東錢貨將至萬餘, 恪又家富, 足以角立矣。’ 留二日, 又與權恪、柳光遇、裵胤休、李增榦、黃道重、張龍采、閔元龜、南雲紀等, 還到南聖雲家, 恪曰: ‘水上船若來, 計可成矣。’ 水上船者, 順興逆賊鄭哥之三寸鄭夢錫居蔚山, 而有大船, 造家於船上, 恒在其中, 而其船方在河東
              沙里浦
              任先達船泊處, 而夢錫爲凶謀領首故也。" 至是, 彦爕以聞, 押送極及其奴莫男、其婢禮英。 遂命王府設鞫, 而奴婢則令捕廳嚴囚。
地名: 槐山 (忠清道, 郡)
年: 1744.0

○己丑/上引見大臣、備堂。 領議政金在魯, 以鄭宲老母請宥之, 上不許, 命量移槐山郡, 使見其母。 在魯又請內遷尹心衡, 上曰: "不仕如金鎭商、李眞望則可矣, 而尹心衡、李台重專出黨論, 必不滿大訓而然矣。" 右議政趙顯命曰: "若以辭爵祿之心, 或當亂時, 則足可以伏節死義, 雖朴聖源之類, 其剛果亦有可取, 尹心衡、李台重輩, 其辭爵祿一節, 此臣等知進而不知退者, 亦云高矣。" 上終不許。 在魯請依平安監司金始烱狀奏, 義州、龍川、鐵山等三邑還上米租, 折半代捧, 待明秋還作本色, 寺奴婢、內奴婢貢紬, 三分一減捧, 從之。